钦定古今图书集成/明伦汇编/氏族典/第383卷 > 李同轨
## 钦定古今图书集成/明伦汇编/氏族典/第383卷 > 李同轨

按《魏书李顺传》：顺从弟熙，熙族孙同轨，体貌魁岸，腰
带十围，学综诸经，兼读释氏。举秀才，射策，除奉朝请，
领国子助教，转著作郎，典仪注，修国史，迁国子博士。
永熙二年，出帝幸平等寺，僧徒讲说，敕同轨论难，音
韵闲朗，往复可观。出帝善之。天平中，转中书侍郎。兴
和中，使萧衍，衍集名僧于其爱敬、同泰二寺，讲《涅槃
大品经》，引同轨预席。衍兼遣其臣并共观听，同论难。
久之，道俗咸以为善。武定四年卒。赠骠骑大将军、瀛
州刺史。谥康。